Når folkestyret arbejder på Christiansborg, er politikerne flittige til at stille relevante spørgsmål til de enkelte ministre. Ifølge Folketingets årsberetning for folketingsåret 2013-2014 blev der stillet 1959 paragraf 20-spørgsmål og 14.989 udvalgsspørgsmål til ministrene. Det store oppositionsparti Venstre er blandt de fremmeste spørgere, når det gælder skriftlige og mundtlige paragraf 20-spørgsmål, som er spørgsmål fra et folketingsmedlem til en minister. Karsten Lauritzen er den mest spørgelystne, idet han stillede 92 paragraf 20-spørgsmål, fremgår det af årsberetningen. Liselott Blixt (DF) og Eva Kjer Hansen (V) fulgte efter med hver 85 stillede spørgsmål, mens Venstre-politikerne Jacob Jensen og Sophie Løhde rundede top fem af med henholdsvis 78 og 73 stillede spørgsmål. Samlet set er antallet af paragraf 20-spørgsmål faldende. De 1959 spørgsmål i 2013-2014 var 642 spørgsmål færre end året før og mere end en halvering sammenlignet med folketingsåret 2011-2012, hvor der blev stillet 4251 paragraf 20-spørgsmål. Faktisk skal man helt tilbage til folketingsåret 1993-1994 for at finde så få paragraf 20-spørgsmål. Spørgelysten toppede i 2005-2006, hvor der blev spurgt 7342 gange. Det er justitsministeren, som har mest travlt med at svare på spørgsmål. 231 gange blev de tidligere justitsministre Morten Bødskov (S) og Karen Hækkerup (S) spurgt. I den anden ende af skalaen finder man ministeren for nordisk samarbejde, der i løbet af året var henholdsvis Manu Sareens (R) og Carsten Hansens (S) ministerium. I alt blev ministeriet kun stillet ét paragraf 20-spørgsmål. Antallet af udvalgsspørgsmål til ministrene er ifølge årsberetningen derimod stigende i forhold til de to foregående folketingsår. Det er dog ingen billig fornøjelse at stille spørgelysten. Det koster 1500 kroner pr. svar på et paragraf 20-spørgsmål og 2500 kroner pr. svar på et skriftligt udvalgsspørgsmål. Priserne er beregnet i Justitsministeriet i oktober 2012 - netop som et svar på et spørgsmål til ministeren. I 2013-2014 blev der vedtaget 198 lovforslag, hvoraf de 196 var blevet fremsat af regeringen. Der er tale om det laveste antal vedtagne lovforslag siden folketingsåret 2007-2008, fremgår det af Folketingets årsberetning Et folketingsår varer fra første tirsdag i oktober til samme dag næste år.

Referat:
Karsten Lauritzen fra Venstre er den politker i Folketinget, der har den største spørgelyst.